97/334/EY: Komission päätös, tehty 28 päivänä toukokuuta 1997, tiettyjä Intiasta peräisin olevia kalastustuotteita koskevista suojatoimenpiteistä (ETA:n kannalta merkityksellinen teksti)



Virallinen lehti nro L 139 , 30/05/1997 s. 0044 - 0044



KOMISSION PÄÄTÖS, tehty 28 päivänä toukokuuta 1997, tiettyjä Intiasta peräisin olevia kalastustuotteita koskevista suojatoimenpiteistä (ETA:n kannalta merkityksellinen teksti) (97/334/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kolmansista maista yhteisöön tuotavien tuotteiden eläinlääkintätarkastusten järjestämistä koskevista periaatteista 10 päivänä joulukuuta 1990 annetun neuvoston direktiivin 90/675/ETY (1), sellaisena kuin se on viimeksi muutettuna direktiivillä 96/43/EY (2), ja erityisesti sen 19 artiklan 7 kohdan, sekä katsoo, että eräästä jalostuslaitoksesta Intiasta tuoduissa kuorituissa keitetyissä katkaravuissa on havaittu Vibrio cholerae -bakteeria, Vibrio cholerae -bakteerin esiintyminen elintarvikkeissa johtuu huonoista hygieniaoloista ennen elintarvikkeiden jalostamista ja/tai sen jälkeen, Vibrio cholerae -bakteerin esiintyminen voi vaarantaa ihmisten terveyden, kyseisestä Intiassa sijaitsevasta laitoksesta peräisin olevien tuotteiden tuontia ei tämän vuoksi enää voida sallia, Intiassa tehdyissä yhteisön tarkastuksissa ja yhteisön raja-asemilla tehdyissä tarkastuksissa on havaittu mahdollisia terveysriskejä äyriäisten ja pääjalkaisten tuotannossa ja jalostuksessa, tuoreiden äyriäisten ja tuoreessa muodossa olevien pääjalkaisten tuontia ei voida sallia ennen kuin tilanne selvitetään yhteisön paikalla tehtävässä tarkastuksessa, Intiasta peräisin olevien jalostettujen ja jäädytettyjen äyriäisten ja pääjalkaisten saapuessa yhteisön rajatarkastusasemille niistä olisi otettava näytteitä niiden puhtauden varmistamiseksi, ja tässä päätöksessä säädetyt toimenpiteet ovat pysyvän eläinlääkintäkomitean lausunnon mukaisia, ON TEHNYT TÄMÄN PÄÄTÖKSEN: 1 artikla Tämä päätös koskee Intiasta peräisin olevia tuoreita, jäädytettyjä tai jalostettuja äyriäisiä ja pääjalkaisia. 2 artikla 1. Jäsenvaltioiden on kiellettävä Intiasta peräisin olevien tuoreiden äyriäisten ja pääjalkaisten tuonti. 2. Jäsenvaltioiden on kiellettävä 1 kohdan lisäksi seuraavasta Intiassa sijaitsevasta laitoksesta tulevien kaikissa muodoissa olevien äyriäisten tuonti: Ocean Bounty Ltd. (laitosnumero 674). 3 artikla Jäsenvaltioiden on testattava mikrobiologisesti tarkoituksenmukaisia näytteenottosuunnitelmia ja havaintomenetelmiä käyttäen jokainen Intiasta peräisin oleva jäädytettyjä ja jalostettuja äyriäisiä ja pääjalkaisia sisältävä tavaralähetys sen varmistamiseksi, että kyseiset tuotteet eivät vaaranna ihmisten terveyttä. Kyseinen testi on suoritettava salmonellae- ja Vibrio spp. -bakteerien havaitsemiseksi. 4 artikla Jäsenvaltiot voivat antaa luvan tuoda 1 artiklassa tarkoitettuja tuotteita alueelleen tai viedä niitä toiseen jäsenvaltioon ainoastaan, jos 3 artiklassa tarkoitetun tarkastuksen tuloksesta käy ilmi, että salmonellae- tai Vibrio spp. -bakteereita ei esiinny. 5 artikla Kaikista tämän päätöksen soveltamisesta aiheutuvista kuluista vastaa lähettäjä, vastaanottaja tai näiden edustaja. 6 artikla Tämä päätös on osoitettu kaikille jäsenvaltioille. Tehty Brysselissä 28 päivänä toukokuuta 1997. Komission puolesta Franz FISCHLER Komission jäsen (1) EYVL N:o L 373, 31.12.1990, s. 1 (2) EYVL N:o L 162, 1.7.1996, s. 1